Joachim Lemelsen

**Joachim Lemelsen**, naxito de Berlín (Imperio Alemán) o 26 de setiembre de 1888 y muerto en Göttingen (Baixa Saxonia, Alemanya) o 30 de marzo de 1954, estió un militar alemán, que desembolicó a suya carrera militar a o servicio en primeras de l'Imperio Alemán (con o que partecipó en a Primera Guerra Mundial) y dimpués d'a Republica de Weimar en rematar a guerra, dica que en 1933 se proclamó o Tercer Reich, continando asinas a suya carrera en a *[[Wehrmacht]]*, a on plegó dica o ran de *[[General der Panzertruppe]]* y mandó destacadas unidaz militars mientres a Segunda Guerra Mundial, dica rematar con a suya rendición a os Aliaus en Italia o 2 de mayo de 1945, cuan mandaba o 14eno Exercito d'a *[[Wehrmacht]]*.

Entre d'atros honors y premios, recibió a Cruz de Caballero d'a Cruz de Fierro con Fuellas de Caixico. Partecipó en importants feitos d'armas en o Frent Occidental y en o Frent Oriental.

## Primeras anyadas d'a suya carrera
Joachim Lemelsen naixió d'a ciudat de Berlín, y yera fillo d'un oficial de carrera de l'Exercito alemán. Dentró en o Exercito alemán en 1907 como aspirant.

## Primera Guerra Mundial
Mientres a Primera Guerra Mundial Lemelsen sirvió como oficial d'artillería dica 1916, cuan lo transferioron enta o Estato Mayor d'a 52ena División d'Infantería.

En 1917 fue tranferito tafer parte d'o Estato Mayor de l'oficial que mandaba a esfensa d'a costa alemana d'a mar d'o Norte, Josias von Heeringen, mandando un batallón y estando ninvito dimpués en o Estato Mayor del VI Cuerpo d'Exercito de Reserva.

Lemelsen remató a guerra con o ran de capitán, recibindo-ie a Cruz de Fierro de primera y segunda clases y a Orden d'a Casa de Hohenzollern.

## Republica de Weimar
En rematar a guerra en 1918 con la redota de l'Imperio Alemán, Joachim Lemelsen decidió continar a o servicio d'a *[[Reichswehr]]*, o reducito l'exercito que as clausulas d' Tractado de Versailles de 1919 autorizoron que conservase a Republica de Weimar.

En a posguerra Lemelsen tornó an l'Arma d'Artillería, amprando os suyos servicios como comandant d'a Escuela d'Artillería en 1934, con o ran d*'[[oberst]]*, y como comandant d'a Escuela d'Infantería en 1935. L'1 d'abril de 1937 puyó a o ran de *[[generalmajor]]*.

En marzo de 1938 se li atorgó o mando d'a 29ena División d'Infantería, que posteriorment fue motorizata, prenendo parte con ista unidat en a invasión de Checoslovaquia dimpués d'os Pactos de Múnich. L'1 d'abril de 1939 puyó a o ran de *[[generalleutnant]]*.

## Segunda Guerra Mundial
En prencipiar a Segunda Guerra Mundial, Lemelsen, que mandaba a 29ena División d'Infantería, partecipó en a invasión de Polonia en 1939 en o Frent Oriental, y tamién en as primeras fases d'a batalla de Francia en o Frent Occidental; sindembargo, o 28 de mayo de 1940, quen se desembolicaba a batalla de Francia, s'atorgó a Lemelsen o mando d'a 5ena División Panzer, con a que prenió parte en a luita contra la Fuerza Expedicionaria Britanica de l'Exercito britanico en Dunkerque, en a *[[Operación Dynamo]]*. L'1 de chulio de 1940 puyó a o ran de *[[General der Artillerie]]*.

O 25 de noviembre de 1940 Lemelsen recibió o mando d'o nuevo XXXXVII Cuerpo d'Exercito Motorizato, y con istas tropas partecipó en a *[[Operación Barbarroya]]*, en a conquiesta de Smolensk y en as batallas de Kiev y Briansk. O XXXXVII Cuerpo se convertió en o XXXXVII Cuerpo d'Exercito Panzer en chunio de 1942, y con a suya nueva denominación partecipó en operacions contra os partisans rusos y en a batalla de Kursk.

Dimpués de mandar o XXXXVII Cuerpo d'Exercito Panzer en Rusia, Lemelsen pasó a mandar o Exrcito de reserva y temporalment mandó o 10eno Exercito desplegato en Italia, en 1943. Lemelsen recibió o mando d' 1r Exercito, desplegato en a costa atlantica francesa en mayo de 1944. Nomás que un mes dimpués, a consecuencia d'a cayita de Roma en mans d'os Aliaus, Lemelsen fue ninviato en Italia ta que mandase o 14eno Exercito, que mandó mientres toda a campanya d'Italia, entre chunio de 1944 y a suya rendición final a os Aliaus amán d'os Alpes en mayo de 1945.

Feito presonero por l'Exercito britanico, fue liberato o 16 de mayo de 1948. Morió en Göttingen (Alemanya Occidental) o 30 de marzo de 1954.

## Vinclos externos
*  ''Joachim Lemelsen'' en a pachina web *[[Lexicon der Wehrmacht]]*.

## Bibliografía
* / de Lannoy, François y Charita, Josef: *Panzertruppen. Les troupes blindées allemandes. German armored troops. 1939-1945*. Éditions Heimdal. Bayeux, 2001, ISBN 2-84048-151-0.





## Referencias